Uashington, shtëpia ku u njohën Zhaklinë dhe Xhon Kenedi 
Një admirues i Presidentit Kenedi e bleu shtëpinë dhe po e mobilon në të njëjtin stil si në vitin 1952 kur në këtë shtëpi u takua çifti i ardhshëm presidencial
Zhaklinë Kenedi, ish-Zonja e Parë e Shteteve të Bashkuara do të kishte mbushur 90 vjeç këtë verë. Për ta kujtuar këtë figurë të historisë amerikane, korrespondenti i Zërit të Amerikës Maxim Moskalkov vizitoi shtëpinë ku ajo u prezantua me Xhon Kenedin, mbi 60 vjet më parë: Kjo shtëpi në Uashington, në lagjen historike Xhorxhtaun të kryeqytetit amerikan, ka shumë për të rrëfyer. Këtu presidenti i ardhshëm Xhon Kenedi u prezantua në 1952 me vajzën simpatike Zhaklinë Buvier. Në atë kohë zoti Kenedi ishte ligjvënës me një të ardhme të ndritur përpara, zonjusha Buvier ëndërronte të bëhej gazetare. Kjo shtëpi e ndërtuar në vitin 1895 u bë dëshmitare e takimit të parë të një çifti që do të bëhej pjesë e historisë. Vjet, kur shtëpia u nxor për shitje, biznesmeni Scott Stewart, një simpatizant i madh i Xhon Kenedit, e bleu dhe tani e ka shndërruar në një formë muzeu për gjurmën që la zoti Kenedi në histori: Biznesmeni është me origjinë nga Bostoni, ashtu si zoti Kenedi. Ai e pa shtëpinë sapo u nxor për shitje dhe e bleu menjëherë: Shtëpia ruan të gjallë historinë e periudhës së Presidentit Kenedi, që nga portretet, fotografitë, revistat, librat e pllakat që përmbajnë fjalimet presidenciale. Zoti Stewart ka zgjedhur me kujdes çdo element të mobilimit të brendshëm për t’iu përshtatur stilit të viteve 1960. Zoti Stewart pagoi 1.7 milionë dollarë për shtëpinë. Ai po bën disa restaurime, por thotë se ka në plan që në përgjithësi ta ruajë shtëpinë në të njëjtën formë si ishte në vitin 1952.